Դիլիջանի պետական թատրոն

Դիլիջանի պետական թատրոն, սկզբնավորվել է 1881 թվականին, Սրապիոն Հեքիմյանի «Սամվել» պիեսի բեմադրությամբ։ 20-րդ դարի սկզբից տեղի խմբերի հետ հանդես են եկել Վարդան Միրզոյանը, Անդրանիկը, Ազնիվ Հրաչյան և ուրիշներ։

1910-ական թվականներին գործել է Թատերասերների ընկերությունը։

Հայաստանում խորհրդային իշխանության հաստատման առաջին օրերից թատերասերների խումբը Հասմիկի ղեկավարությամբ բեմադրել է Գաբրիել Սունդուկյանի «Պեպո» և այլ ներկայացումներ։ 1926-1927 թվականներին տեղի թատերական կյանքի զարգացմանը նպաստել է Ա․ Գուլակյանը, Վաղարշակ Նորենցը՝ «Կապույտ բլուզ» թատերախմբի ուժերով տալով մի շարք ագիտացիոն բնույթի բեմադրություններ։

1932 թվականին Յանովսկու «Ցասում» ներկայացումով բացվել է Դիլիջանի 26 կոմիսարների անվան պետական թատրոնը, խաղացանկում՝ Դերենիկ Դեմիրճյանի «Քաջ Նազար», Հակոբ Պարոնյանի «Պաղտասար աղբար» և այլն։ 1934-1948 թվականներին գործել է կոլխոզ-սովխոզային թատրոնի իրավունքներով։

Բեմադրություններ 

Բեմադրություններից են՝ Վաղարշ Վաղարշյանի «Օղակում», Լյուդվիգ Միքայելյանի «Գոշ», Նաիրի Զարյանի «Աղբյուրի մոտ», Շիրվանզադեի «Պատվի համար», Ա․ Օստրովսկու «Անմեղ մեղավորներ»։ Դիլիջանի թատրոնի գործունեությանը նպաստել են ռեժիսորներ Աշ-Մաթը, Բ․ Շաքարյանը, Ց․ Սողոմոնյանը, Հովհաննես Կարապետյանը, Արշակ Կայծունին, նկարիչներ Ռ․ Նալբանդյանը, Հովհաննես Շարամբեյանը, դերասան-դերասանուհիներ Մ․ Գալոյանը, Ս․ Ղազարյանը, Գ․ Դավթյանը, Ժան Էլոյանը, Նվարդ Աբալյանը, Գրիգոր Յաղջյանը, Լ․ Ալվարյանը և ուրիշներ։

1949 թվականին Դիլիջանի պետական թատրոնը գործել է որպես մշակույթի տան թատերախումբ, 1959 թվականից՝ Հասմիկի անվան ժողովրդական թատրոն։

Ծանոթագրություններ 

Հայաստանի թատրոններ